Il-Kummissjoni Ewropea tistieden kummenti mill-partijiet interessati kollha dwar l-impenji offruti minn Aspen biex tindirizza t-tħassib tal-Kummissjoni dwar prezzijiet eċċessivi. Aspen qed tipproponi li tnaqqas il-prezzijiet tagħha fl-Ewropa għal sitt mediċini kritiċi tal-kanċer b'medja ta' 73 %. Barra minn hekk, Aspen qed tipproponi li tiżgura t-tkomplija tal-provvista ta' dawn il-mediċini li ilha li skaditilhom il-privattiva għal perjodu sinifikanti. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Il-kumpaniji farmaċewtiċi spiss iġibu mediċini innovattivi fis-suq u għandhom jiġu ppremjati għal dan. Madankollu, xi kultant jużaw ukoll il-pożizzjoni dominanti tagħhom biex iżidu l-prezzijiet ta' mediċini qodma iżda kritiċi b'diversi mijiet fil-mija mingħajr ebda ġustifikazzjoni reali. Il-Kummissjoni hija mħassba dwar il-fatt li l-imġiba ta' Aspen f'dan il-każ tammonta għal ipprezzar eċċessiv minn ditta dominanti li huwa pprojbit mir-regoli tal-kompetizzjoni tal-UE. Biex jitneħħa dan it-tħassib, Aspen qed tipproponi li tnaqqas radikalment il-prezzijiet tagħha u tiggarantixxi l-provvista ta' sitt mediċini kritiċi kontra l-kanċer. Issa qegħdin nikkomunikaw mal-partijiet ikkonċernati biex nisimgħu l-fehmiet tagħhom dwar jekk l-impenji jindirizzawx adegwatament it-tħassib tagħna u humiex ta' benefiċċju għall-pazjenti u għall-baġits tas-saħħa madwar l-Ewropa.” Wara investigazzjoni formali li nfetħet fil-15 ta' Mejju 2017, il-Kummissjoni għandha tħassib serju dwar il-fatt li Aspen kienet qed tabbuża mill-pożizzjoni dominanti tagħha f'bosta swieq nazzjonali billi imponiet prezzijiet eċċessivi għall-mediċini kritiċi kontra l-kanċer li skaditilhom il-privattiva. Wara li akkwistat il-mediċini tal-kanċer mingħand kumpanija oħra, Aspen bdiet iżżid il-prezzijiet tagħhom fl-Estonja, fil-Ġermanja, fl-Iżvezja u fir-Renju Unit fl-2012 u mbagħad implimentat l-istess strateġija fil-pajjiżi l-oħra kollha fl-Ewropa fejn Aspen kienet tbigħ dawn il-mediċini. Il-prattiki ta' Aspen jikkonċernaw għadd ta' mediċini kontra l-kanċer li jintużaw l-aktar fit-trattament tal-lewkimja u kanċers ematoloġiċi oħra. Dawn jinkludu mediċini mibjugħa taħt l-ismijiet tad-ditta Alkeran, Leukeran u Purdinethol. L-analiżi preliminari tal-Kummissjoni tad-data tal-kontabbiltà ta' Aspen dwar id-dħul u l-ispejjeżuriet li, wara ż-żidiet fil-prezzijiet, Aspen akkwistat b'mod konsistenti profitti għoljin ħafna mill-bejgħ tagħha tal-mediċini kontra l-kanċer fl-Ewropa, kemm f'termini assoluti kif ukoll meta mqabbla mal-livelli tal-profitt ta' kumpaniji simili fl-industrija. Il-prezzijiet ta' Aspen qabżu l-ispejjeż rilevanti tagħha bi kważi tliet mija fil-mija bħala medja, inkluż meta wieħed iqis rata raġonevoli ta' redditu, għalkemm jeżistu differenzi bejn il-prodotti u l-pajjiżi. F'ċerti każijiet, marġnijiet għolja ta' profitt jistgħu jiġu spjegati, pereżempju, mill-ħtieġa li jiġu ppremjati l-innovazzjoni sinifikanti u t-teħid tar-riskju kummerċjali. Madankollu, l-investigazzjoni tal-Kummissjoni ma żvelat l-ebda ġustifikazzjoni tal-livelli għoljin ħafna tal-profitti ta' Aspen. Il-mediċini ta' Aspen kien ilha li skaditilhom il-privattiva għal 50 sena, li jfisser li kwalunkwe investiment fir-R&Ż fuq il-mediċini diġà ġie rkuprat kompletament. Barra minn hekk, il-valutazzjoni preliminari tal-Kummissjoni turi li għalkemm l-iżpejjeż ta' kull unità ta' Aspen għolew xi ftit fil-perjodu 2013-2019, kien ċar li ż-żidiet fil-prezzijiet imposti minn Aspen kienu sproporzjonati għal kwalunkwe spiża addizzjonali mġarrba. Il-prattiki ta' Aspen ikopru ż-Żona Ekonomika Ewropea (ŻEE) kollha, għalkemm mhux kull mediċina tinbiegħ f'kull pajjiż. Il-Kummissjoni ma inkludietx lill-Italja fl-investigazzjoni tagħha, minħabba li l-awtorità tal-kompetizzjoni tal-Italja adottat deċiżjoni għas-suq Taljan fl-2016, u ordnat lil Aspen biex tnaqqas il-prezzijiet tagħha. Biex kisbet dawn iż-żidiet fil-prezzijiet, li sikwit kienu ta' bosta mijiet fil-mija, Aspen qagħdet fuq il-fatt li l-pazjenti u t-tobba fil-biċċa l-kbira ma kellhomx alternattivi għall-użu ta' dawn il-mediċini partikolari kontra l-kanċer. Meta l-awtoritajiet nazzjonali ppruvaw jirreżistu t-talbiet ta' Aspen għal żidiet fil-prezzijiet, Aspen saħansitra heddet li tirtira l-mediċini mil-lista nazzjonali tal-mediċini rimborżabbli u f'xi każijiet kienet lesta li saħansitra tirtira mill-provvista normali fis-suq. L-aġir ta' Aspen jista' jkun fi ksur tar-regoli tal-antitrust tal-UE (l-Artikolu 102 tat-Trattat dwar il-Funzjonament tal-Unjoni Ewropea (TFUE) u l-Artikolu 54 tal-Ftehim taż-Żona Ekonomika Ewropea (ŻEE)), li jipprojbixxu l-impożizzjoni ta' prezzijiet mhux ġusti jew ta' kundizzjonijiet tan-negozju mhux ġusti fuq il-konsumaturi. Ir-regoli tal-kompetizzjoni tal-UE ma japplikawx fis-sitwazzjonijiet kollha fejn jista' jkun hemm tħassib dwar il-prezzijiet għoljin tal-mediċini. Madankollu, f'ċerti ċirkostanzi speċifiċi, kondotta tal-ipprezzar tista' tkun fi ksur tar-regoli tal-kompetizzjoni. F'każijiet bħal dawn, l-infurzar tal-kompetizzjoni huwa mod addizzjonali kif nikkontribwixxu għal mediċini aktar affordabbli. L-impenji proposti Aspen offriet l-impenji li ġejjin biex tindirizza t-tħassib tal-Kummissjoni dwar il-kompetizzjoni: a) Aspen se tnaqqas il-prezzijiet tagħha madwar l-Ewropa għas-sitt mediċini kontra l-kanċer bħala medja b'madwar 73 %; b) Dawn il-prezzijiet se jkunu l-massimu li Aspen tista' titlob għall-għaxar snin li ġejjin. Dawn se jibdew jidħlu fis-seħħ diġà minn Ottubru 2019; kif ukoll c) Aspen qed tiggarantixxi l-provvista tal-mediċini għall-ħames snin li ġejjin, u, għal perjodu addizzjonali ta' ħames snin, jew se tkompli tipprovdihom jew se tqiegħed l-awtorizzazzjoni tagħha għat-tqegħid fis-suq tagħhom għad-dispożizzjoni ta' fornituri oħra. Il-Kummissjoni tistieden lill-partijiet interessati kollha biex iressqu l-fehmiet tagħhom dwar l-impenji proposti ta' Aspen fi żmien xahrejn mill-pubblikazzjoni tagħhom fil-Ġurnal Uffiċjali. Wara li tqis il-kummenti kollha li waslulha, il-Kummissjoni mbagħad se tieħu deċiżjoni finali dwar jekk l-impenji jindirizzawx biżżejjed it-tħassib dwar il-kompetizzjoni. Jekk dan ikun il-każ, il-Kummissjoni tista' tadotta deċiżjoni li tagħmel l-impenji proposti legalment vinkolanti fuq Aspen skont l-Artikolu 9 tar-Regolament tal-UE dwar l-antitrust (ir-Regolament tal-Kunsill 1/2003). Tali deċiżjoni ma tikkonkludix li hemm ksur tar-regoli tal-UE dwar l-antitrust iżda torbot legalment lill-kumpaniji li jagħmlu l-impenn biex jirrispettaw l-impenji li jkunu offrew. Jekk kumpanija tikser dawn l-impenji, il-Kummissjoni tista' timponi multa sa 10% tal-fatturat dinji tal-kumpanija, bla ma jkollha turi bil-provi li kien hemm ksur tar-regoli tal-antitrust tal-UE. Sfond Aspen hi kumpanija farmaċewtika globali bil-kwartieri ġenerali tagħha fl-Afrika t'Isfel, u b'diversi sussidjarji fiż-ŻEE. Fl-UE, l-awtoritajiet tas-saħħa nazzjonali huma liberi li jadottaw regoli dwar l-ipprezzar għall-mediċini u li jiddeċiedu dwar it-trattamenti li jixtiequ jirrimborżaw taħt is-sistemi tas-sigurtà soċjali tagħhom. Kull pajjiż għandu sistemi farmaċewtiċi ta' pprezzar u ta' rimborż differenti, adattati għall-ħtiġijiet ekonomiċi u tas-saħħa tiegħu. Il-prezzijiet ta' prodotti farmaċewtiċi huma tipikament innegozjati fil-livell nazzjonali bejn il-kumpaniji farmaċewtiċi u l-awtoritajiet nazzjonali tal-ipprezzar u r-rimborż. F'każijiet ta' mediċini kritiċi li ma għandhom l-ebda alternattivi terapewtiċi, jew li għandhom biss ftit, is-setgħa tan-negozjar tal-awtoritajiet hija pjuttost żgħira. L-Artikolu 102 TFUE jipprojbixxi l-abbuż ta' pożizzjoni dominanti fis-suq, inkluża l-impożizzjoni ta' pprezzar inġust fil-forma ta' prezzijiet eċċessivi. L-implimentazzjoni ta' dawn id-dispożizzjonijiet hija definita fir-Regolament Antitrust tal-UE, (Ir-Regolament tal-Kunsill Nru 1/2003), li huwa applikat ukoll mill-awtoritajiet nazzjonali tal-kompetizzjoni. L-Artikolu 9(1) tar-Regolament Antitrust 1/2003jippermetti lill-kumpaniji investigati mill-Kummissjoni li joffru impenji sabiex jindirizzaw it-tħassib tal-Kummissjoni u jagħti s-setgħa lill-Kummissjoni li tagħmel dawn l-impenji vinkolanti fuq il-kumpaniji. L-Artikolu 27(4) tar-Regolament 1/2003 jeħtieġ li qabel ma tadotta tali deċiżjoni, il-Kummissjoni għandha tipprovdi lill-partijiet terzi interessati b'opportunità li jikkummentaw dwar l-impenji offruti. Sommarju tal-impenji proposti se jiġi ppubblikat f'Il-Ġurnal Uffiċjali tal-UE. It-test sħiħ tal-impenji se jkun disponibbli wkoll fuq is-sit webtal-Kummissjoni fir-reġistru tal-każ pubbliku bin-numru tal-każ AT.40394. For more information Questions and Answers: Aspen commitments